Jann Sjursen (KD), 2003-11-20:
Christianialoven fra 1989 har længe været et kæmpeproblem for dette Ting og har i virkeligheden også forhindret den nuværende regering i hurtigere at træde i karakter og gennemføre de holdninger, som den lægger for dagen ved festlige anledninger, også ved forespørgselsdebatten i dag.
Der har typisk været en diskrepans mellem de holdninger, som regeringspartierne lagde for dagen i forbindelse med valgkampen og også i forbindelse med en debat som den i dag, og det, den har kunnet eller villet gøre inden for Christianialovens rammer, fordi de to regeringspartier stod bag den i 1989, da den blev fremsat.
Kristeligt Folkeparti, Kristendemokraternes forløber, var dengang imod loven, og i dag finder vi stadig, at det var en fatal fejl, Folketinget begik, dengang man gennemførte denne lovgivning.
Vi må selvfølgelig konstatere, at Venstre og De Konservative, som i dag er i regeringsposition, nu er på vej til at tage skeen i den anden hånd.
Det er især den åbenlyse hashhandel i Pusher Street, regeringen fokuserer meget på.
Det gjorde statsministeren også i sin indledende tale, og den
handel vil vi fra Kristendemokraternes side selvfølgelig også gerne have bragt til ophør og hellere i dag end i morgen.
Jeg vil også godt understrege, at der er andre ting, som jeg synes falder i hvert fald os for brystet, når man taler om Christiania.
Mange borgere har ved at flytte til Christiania i virkeligheden erhvervet sig nogle grunde, som ingen andre vil kunne betale, fordi de simpelt hen ikke har økonomisk mulighed for det på grund af den attraktive beliggenhed, som Christiania rent faktisk har.
Sidst, men ikke mindst, vil jeg også pege på de mange sociale problemer, der er og har været i relation til Christiania, ikke kun på selve Christianias område, men også i Christianias nærområde.
Kristendemokraternes holdning er fortsat, at Christiania helt skal afvikles, og at der er brug for at udarbejde en samlet handlingsplan for området.
Planen skal selvfølgelig anvise, hvordan området skal anvendes, og vi mener, at det fortrinsvis skal være til rekreative formål.
Men man skal selvfølgelig også se på de genhusningsproblemer, der vil opstå, hvis man rydder Christiania, og om der skal ske en hel eller delvis genhusning af de beboere, som bor der nu.
Der er gået 2 år siden regeringsskiftet, som bragte et nyt, borgerligt flertal til regeringsmagten, Dette gav mulighed for, at der skulle ske forandringer på området, men som jeg sagde tidligere, har det hidtil mest været i retorikken, de forandringer har været at spore.
Da der sidst var forespørgselsdebat om Christiania her i Folketinget, undlod vi at stemme til det forslag til vedtagelse, der dengang blev fremsat og vedtaget af regeringspartierne og Dansk Folkeparti sammen med Socialdemokratiet og Det Radikale Venstre.
Nu må vi konstatere, at selv det, at man pinder vedtagelsesforslaget fra dengang endnu mere ud i et nyt, giver problemer for Socialdemokratiet og specielt for De Radikale, og det forstår jeg ikke helt.
Men det må de jo selvfølgelig selv forholde sig til, det er ikke mit problem at skulle forsvare det eller forklare det
Men vi ser selvfølgelig det forslag til vedtagelse, som i dag er fremsat af regeringspartierne og Dansk Folkeparti, som en forlængelse af det tidligere forslag.
Og selv om jeg altså klart kvitterer for og også tror på, at nu kommer der til at ske noget, så vil vi fra Kristendemokraternes side fastholde vores stemmeafgivning fra sidste gang, nemlig at undlade at stemme til regeringens forslag. Det er ikke, fordi vi er negative over for det, der sker.
Vi ser frem til de forhandlinger, der må komme i foråret, og jeg vil bestemt heller ikke afvise - selv om der kan være en lidt forskellig forhistorie til hele diskussionen om Christiania og ikke mindst, hvordan man forholder sig til Christianialovgivningen, som blev vedtaget i 1989 - at vi vil kunne finde sammen.
Hvis vi finder sammen med nogen, vil det i hvert fald være med regeringspartierne og Dansk Folkeparti og bestemt ikke med den øvrige del af Folketingets partier, og da slet ikke efter den debat, der har været her i dag, hvor jeg sådan set er fuldstændig enig i den karakteristik, som regeringspartierne og også Dansk Folkeparti for den sags skyld har givet ikke mindst af Socialdemokraternes holdning, nemlig at den er slap i forhold til den retsprofil, man i øvrigt ønsker at håndhæve generelt i samfundet.
Det er utåleligt, at et samfund vælger at se igennem fingre med så åbenbare ulovligheder, som foregår på Christiania, ikke kun hashhandelen, men også de menneskelige tragedier, der er fulgt i kølvandet på Christiania, sådan som vi ser det, selv om der bestemt også kan findes noget positivt at sige om det, der er sket på Christiania.
Det vil jeg ikke negligere, det er der selvfølgelig altid i forskellige sager, men generelt er det vores opfattelse, at det sociale eksperiment, som Christiania engang blev udråbt til at være, har været et decideret fejleksperiment.